अपनी मांगों की ओर ध्यान दिलाने के लिए की सफाई
उदयपुर| पंचायतीराज मंत्रालयिक कर्मचारी संघटन ने 11 सूत्रीय मांगों पर सरकार का ध्यान आकर्षित करने के लिए जिला परिषद कार्यालय की सफाई की। अनोखा विरोध प्रदर्शित करते हुए श्रमदान कर सफाई करने के बाद गर्मियों को देखते हुए पक्षियों के लिए परिंडे बांधे। जिलाध्यक्ष धर्मशालानी ने बताया कि अधिकारों के लिए सरकार का ध्यान आकर्षित करना चाहते हैं। 6 से 10 मार्च तक सभी मंत्रालयिक कर्मचारी समय से एक घंटा पहले और एक घंटा बाद यानी प्रतिदिन 2 घंटे कार्यालय में अतिरिक्त काम करेंगे। साथ ही 11 को सांसद, विधायक और जिला प्रमुख को गुलाल का टीका लगाकर पुष्पगुच्छ भेंट करने के साथ ज्ञापन सौंपेंगे। 11 सूत्रीय मांगों में कैडर स्ट्रैन्थ रिव्यू, ग्राम पंचायत के कनिष्ठ लिपिकों के स्थाईकरण और कनिष्ठ लिपिक 2013 की भर्ती, पे ग्रेड 3600 करने आदि प्रमुख हैं। सफाई अभियान में संभाग अध्यक्ष दिलीप चंदेरिया, जिला उपाध्यक्ष वेणीराम पटेल, गोपाल लोढ़ा, हेमंत रेगर, शंभुसिंह, प्रकाश सालवी, राजेश सोनी, राजेंद्र आदि मौजूद रहे।
hin_Deva hin_Deva